

|  |
| --- |
| **VENTSPILS VALSTSPILSĒTAS PAŠVALDĪBA** |
| Jūras iela 36, Ventspils, LV­3601, Latvija, tālr.: 63601100, fakss: 63601118, e-pasts: [dome@ventspils.lv](mailto:dome@ventspils.lv) |

**SAISTOŠO NOTEIKUMU PROJEKTS**

|  |  |  |
| --- | --- | --- |
| 2024.gada \_\_\_.\_\_\_\_\_\_\_\_\_\_ | Ventspilī | Nr.\_\_\_\_  (protokols Nr.\_\_\_\_; \_\_\_\_.§) |

**Kārtība, kādā Ventspils valstspilsētas pašvaldība sniedz komersantiem atbalstu biroja telpu nomas maksas segšanai**

*Izdoti saskaņā ar*

*Pašvaldību likuma 44.panta*

*otro daļu*

**I. Vispārīgie noteikumi**

1. Saistošie noteikumi (turpmāk – Noteikumi) nosaka Ventspils valstspilsētas pašvaldības (turpmāk – Pašvaldība) atbalsta apmēru, tā piešķiršanas kritērijus un kārtību biroja telpu nomas maksas segšanai komersantiem Pašvaldības administratīvajā teritorijā.
2. Noteikumos lietoti šādi termini:
   1. biroja telpu nomas maksa - iesniedzēja izdevumi par telpu lietošanu, t.sk., pārvaldīšanas izdevumi;
   2. atbalsts - Pašvaldības budžetā paredzētie finanšu līdzekļi biroja telpu nomas maksas segšanai;
   3. biroja telpas – atbilstoši normatīvajiem aktiem, kas nosaka būvju klasifikāciju, reģistrēta biroja ēka vai biroja telpu grupa.
3. Atbalstu piešķir Pašvaldības budžetā šim mērķim paredzēto finanšu līdzekļu ietvaros.
4. Noteikumu mērķis - sekmēt uzņēmējdarbības, kas attīsta produktus un pakalpojumus ar augstu pievienoto vērtību, attīstību, saglabāt esošās un radīt jaunas darbavietas.

**II. Atbalsta piešķiršanas nosacījumi**

1. Lai pretendētu uz atbalstu, iesniedzējam iesnieguma iesniegšanas brīdī ir jāatbilst šādām prasībām:
   1. iesniedzējs ir reģistrēts Latvijas Republikas Uzņēmumu reģistra komercreģistrā kā kapitālsabiedrība;
   2. iesniedzējs ir sīkais (mikro), mazais vai vidējais komersants, kas atbilst Eiropas Komisijas 2014. gada 17. jūnija Regulas (ES) Nr.  651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, 1. pielikumā noteiktajam;
   3. iesniedzējam nav ar tiesas spriedumu pasludināts maksātnespējas process, ar tiesas spriedumu netiek īstenots tiesiskās aizsardzības process vai ar tiesas lēmumu netiek īstenots ārpustiesas tiesiskās aizsardzības process, nav uzsākta bankrota procedūra un nav izbeigta saimnieciskā darbība, vai tas neatbilst valsts tiesību aktos noteiktiem kritērijiem, lai tam pēc kreditoru pieprasījuma piemērotu maksātnespējas procedūru;
   4. iesniedzējam nav nodokļu parādu, tai skaitā valsts sociālās apdrošināšanas obligāto iemaksu parādu, kas kopsummā pārsniedz EUR 150, izņemot nodokļu maksājumus, kuru segšanai ir piešķirts samaksas termiņa pagarinājums, ir noslēgta vienošanās par labprātīgu nodokļu samaksu vai noslēgts vienošanās līgums;
   5. uz iesniedzēju, tā valdes vai padomes locekli, patieso labuma guvēju, pārstāvēttiesīgo personu vai prokūristu, nav noteiktas starptautiskās vai nacionālās sankcijas vai būtiskās finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;
   6. iesniedzēja juridiskā adrese vai vismaz viena tā struktūrvienība, kurā notiek iesniedzēja komercdarbība, ir reģistrēta Pašvaldības administratīvajā teritorijā adresē, par kuru ir noslēgts biroja telpu nomas līgums, kas noslēgts uz laiku ne mazāk kā 12 kalendārajiem mēnešiem, un tā atrodas:
      1. valsts nozīmes pilsētbūvniecības pieminekļa – Ventspils pilsētas vēsturiskā centra (valsts aizsardzības Nr.7454 Vecpilsētas un Ostgala teritorija) un tā aizsardzības zonas teritorijā;
      2. valsts, pašvaldību vai citu juridisko vai fizisko personu dibinātā augstākās izglītības iestādes, kura īsteno augstākās izglītības programmu, ēkā;
      3. Nacionālās nozīmes industriālā parka teritorijā.
   7. Iesniedzēja pamatdarbības nozare ir:
      1. informācijas un komunikācijas tehnoloģiju (turpmāk – IKT) nozarē (saskaņā ar saimniecisko darbību statistisko klasifikāciju NACE 2.redakciju, 26.1, 26.2, 26.3, 26.4, 26.8, 62.01, 62.02, 62.03, 62.09, 63.11, 63.12, 95.11, 95.12; sākot ar 2025.gada 1.jānvāri, saskaņā ar NACE 2.1.redakciju, 26.1, 26.2, 26.3, 26.4, 26.7, 62.1, 62.2, 62.9, 63.10, 63.91, 95.10 kods);
      2. nozarē, kas nav minēta 2023.gada 13.decembra Komisijas Regulas (ES) 2023/2831 par Līguma par Eiropas Savienības darbību 107. un 108.panta piemērošanu *de minimis* atbalstam (turpmāk – Regula 2023/2831) 1.panta 1.punktā;
   8. iesniedzējs, kurš atbilst Noteikumu 5.7.2.apakšpunkta prasībai, ir reģistrēts Komercreģistrā ne vairāk kā 3 (trīs) gadus pirms iesnieguma iesniegšanas atbalsta piešķiršanai;
   9. iesniedzējam nav pārsniegts Regulas Nr.2023/2831 3.panta 2.punktā minētais *de minimis* atbalsta limits;
   10. iesniedzējs nodarbina vismaz vienu Ventspils valstspilsētas pašvaldības administratīvajā teritorijā deklarētu darba ņēmēju normālā darba laika ietvaros ar mēneša darba algu, kas nav mazāka par vidējo izmaksājamo darba algu atbilstošajā nozarē;
   11. biroja telpu nomas tiesiskās attiecības ir nodibinātas ne agrāk kā 12 (divpadsmit) mēnešus pirms iesnieguma iesniegšanas Pašvaldībā un iesniedzējs nav nodevis to apakšnomā;
   12. iesniedzējs šo Noteikumu ietvaros nav saņēmis atbalstu biroja telpu nomas maksas segšanai;
   13. iesniedzējs iesniedzis visu pieprasīto informāciju un atbilst izvirzītajām kvalifikācijas prasībām.

**III. Atbalsta apmērs**

1. Iesniedzējam, kurš atbilst Noteikumu 5. punktā noteiktajām prasībām un darbojas Noteikumu 5.7.1.apakšpunktā noteiktajā nozarē, uz laiku līdz pilniem 12 (divpadsmit) mēnešiem no Pašvaldības izpilddirektora lēmuma pieņemšanas var piešķirt atbalstu biroja telpu nomai 3,50 *euro*/m2 apmērā no biroja telpu nomas maksas mēnesī.
2. Iesniedzējam, kurš atbilst Noteikumu 5. punktā noteiktajām prasībām un darbojas Noteikumu 5.7.2.apakšpunktā noteiktajā nozarē, uz laiku līdz pilniem 12 (divpadsmit) mēnešiem no Pašvaldības izpilddirektora lēmuma pieņemšanas var piešķirt atbalstu biroja telpu nomai 1,75 *euro*/m2 apmērā no biroja telpu nomas maksas mēnesī.
3. Iesniedzējs, kurš ir saņēmis Noteikumu 6. un 7. punktā noteikto atbalstu, pēc atbalsta perioda beigām, var atkārtoti pieteikties atbalstam uz laiku līdz pilniem 12 (divpadsmit) mēnešiem biroja telpu nomai 1,75 *euro*/m2 apmērā no biroja telpu nomas maksas mēnesī, iesniedzot iesniegumu V. nodaļā noteiktajā kārtībā, ja iesniedzēja nodarbināto skaits Pašvaldības administratīvajā teritorijā iepriekšējo 12 (divpadsmit) mēnešu laikā ir pieaudzis.
4. Iesniedzējs, kurš darbojas 5.7.1.apakšpunktā noteiktajā nozarē, var atkārtoti pieteikties Noteikumu 8. punktā noteiktajam atbalstam ne vairāk kā trīs reizes 5 (piecu) gadu laikā periodā no pirmreizējās atbalsta piešķiršanas dienas.
5. Iesniedzējs, kurš darbojas Noteikumu 5.7.2. apakšpunktā noteiktajā nozarē, var atkārtoti pieteikties Noteikumu 8.punktā noteiktajam atbalstam ne vairāk kā vienu reizi 2 (divu) gadu laika periodā no pirmreizējās atbalsta piešķiršanas dienas.
6. Atbalsts netiek piešķirts par ar biroja telpu lietošanu saistītajiem pakalpojumiem un pievienotās vērtības nodokļa izmaksu segšanai.

**IV. Piemērojamie valsts atbalsta nosacījumi**

1. Noteikumu ietvaros atbalsts tiek piešķirts kā komercdarbības atbalsts, ievērojot Regulas 2023/2831 nosacījumus.
2. Piešķirot atbalstu, vienam vienotam uzņēmumam sniegtā *de minimis* atbalsta kopējā summa nedrīkst pārsniegt Regulas 2023/2831 3.panta 2.punktā noteiktā maksimālā *de minimis* atbalsta apmēru. Viens vienots uzņēmums atbilst Regulas 2023/2831 2.panta 2.punktā noteiktajai “viena vienota uzņēmuma” definīcijai.
3. Iesniedzējs apliecina, ka tas nav saņēmis un nesaņems *de minimis* vai citu atbalstu par tām pašām attiecināmajām izmaksām citu aktivitāšu ietvaros no vietējiem, reģionālajiem, valsts vai Eiropas Savienības līdzekļiem, un nodrošina, ka netiek pārsniegts maksimālais *de minimis* atbalsta apjoms atbilstoši Regulas 2023/2831 nosacījumiem.
4. *De minimis* atbalsts netiek piešķirts nozarēm un darbībām, kas minētas Regulas 2023/2831 1.panta 1.punktā, kā arī, ja Iesniedzējs darbojas, kādā no Regulas 2023/2831 1.panta 1.punktā minētajā neatbalstāmajā nozarē, tas nodrošinās darbību vai izmaksu nošķiršanu atbilstoši Regulas 2023/2831 1.panta 2.punkta noteiktajam.
5. Pirms Noteikumu 32.punktā minētā lēmuma pieņemšanas Pašvaldības iestādes “Ventspils domes administrācija” Ekonomikas un iepirkumu nodaļa (turpmāk – Administrācijas Ekonomikas un iepirkumu nodaļa) pārbauda iesniegto deklarāciju par visu citu *de minimis* atbalstu, kuru iepriekšējo divu fiskālo gadu un kārtējā fiskālā gada laikā Iesniedzējs ir saņēmis saskaņā ar Regulu 2023/2831 vai citām *de minimis* regulām, kā arī pārliecinās par atbalsta Iesniedzēja sniegtās informācijas patiesumu vismaz publiskajās informācijas sistēmās, atbilstoši Ministru kabineta 2018.gada 21.novembra noteikumiem Nr.715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem” (turpmāk – MK noteikumi Nr.715). Noteikumu ietvaros Administrācijas Ekonomikas un iepirkumu nodaļa piešķirto Pašvaldības atbalstu reģistrē *de minimis* uzskaites sistēmā.
6. Atbalsta saņēmējam ir pienākums atmaksāt Pašvaldībai visu saņemto atbalstu pilnā apjomā kopā ar procentiem, ko publicē Eiropas Komisija, saskaņā ar Komisijas 2004.gada 21.aprīļa regulas (EK) Nr.794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108.panta piemērošanai (turpmāk – Komisijas regula Nr.794/2004), 10.pantu, tiem pieskaitot 100 bāzes punktus, no dienas, kad valsts atbalsts tika izmaksāts Atbalsta saņēmējam līdz tā atgūšanas dienai, ievērojot Komisijas regulas Nr.794/2004 11.pantā noteikto procentu likmes piemērošanas metodi – ja ir pārkāptas Regulas 2023/2831 prasības.
7. Iesniedzēja pamatdarbības veids un pārstāvētā nozare līdz 2024.gada 31.decembrim ieskaitot, tiek noteikta saskaņā ar saimniecisko darbību statistiskās klasifikācijas NACE 2.redakciju, sākot ar 2025.gada 1.janvāri – NACE 2.1. redakciju, par darbības nozari uzskatot iesniedzēja prioritāri norādīto. IKT nozares uzņēmumi tiek identificēti atbilstoši Ekonomiskās sadarbības un attīstības organizācijas definīcijai, ko savā metodoloģijā izmanto arī Centrālā statistikas pārvalde.

**V. Iesnieguma iesniegšanas kārtība**

1. Iesniedzējs, lai pretendētu uz atbalstu, sagatavo un iesniedz iesniegumu saskaņā ar Noteikumu pielikuma veidlapu, pievienojot šādus dokumentus:
   1. biroju telpu nomas līguma, kas ir spēkā iesnieguma iesniegšanas brīdī, apliecināta kopija;
   2. *de minimis* atbalsta uzskaites sistēmā sagatavotas un apstiprinātas veidlapas izdruka, atbilstoši MK noteikumu Nr.715 1. pielikumam, ja iesniegumā nav norādīts *de minimis* atbalsta uzskaites sistēmā sagatavotas un apstiprinātas veidlapas identifikācijas numurs;
   3. dokuments, kas apliecina iesniedzēja nodarbināto skaita Pašvaldības administratīvajā teritorijā pieaugumu iepriekšējo 12 (divpadsmit) mēnešu laikā, ja tiek iesniegts iesniegums par atkārotu atbalsta piešķiršanu, saskaņā ar Noteikumu 8.punktu.
2. Iesniegumu sagatavo latviešu valodā, uz A4 formāta lapas, datorsalikumā. Iesniegumam pievienotajiem dokumentiem un to noformējumam jāatbilst Dokumentu juridiskā spēka likumā un Ministru kabineta 2018.gada 4.septembra noteikumos Nr.558 “Dokumentu izstrādāšanas un noformēšanas kārtība” noteiktajam un Noteikumu prasībām.
3. Iesniegumu paraksta iesniedzēja paraksttiesīgā persona vai tā pilnvarota persona.
4. Iesniegumā summas norāda *euro* ar precizitāti līdz divām zīmēm aiz komata.
5. Iesniedzējs sagatavoto iesniegumu iesniedz Pašvaldībai kādā no šādiem veidiem:
   1. papīra formātā, iesniedzot iesniegumu personīgi Pašvaldības iestādē “Ventspils domes administrācija” (turpmāk – Administrācija) vai izmantojot pasta pakalpojumus ar piegādi;
   2. elektroniskā formātā (ar drošu elektronisko parakstu), nosūtot iesniegumu uz e-pasta adresi: [dome@ventspils.lv](mailto:dome@ventspils.lv) vai oficiālo elektronisko adresi (e-adrese).
6. Iesniegums tiek reģistrēts Administrācijas Vispārējā nodaļā.

**VI. Iesnieguma izskatīšanas kārtība**

1. Administrācijas Ekonomikas un iepirkumu nodaļa 10 (desmit) darbdienu laikā nodrošina Noteikumu 19. punktā minētā iesnieguma un tam pievienoto dokumentu, kā arī iesniedzēja atbilstības izvirzītajām kvalifikācijas prasībām pārbaudi, to saņemšanas secībā.
2. Ja Administrācijas Ekonomikas un iepirkumu nodaļa konstatē, ka atbilstoši Noteikumos noteiktajām atbalsta piešķiršanas prasībām iesniegtajā iesniegumā ietvertā informācija ir neskaidra vai nepilnīga, tā pieprasa, lai iesniedzējs izskaidro vai papildina iesniegumā ietverto informāciju. Administrācijas Ekonomikas un iepirkumu nodaļa termiņu nepieciešamās informācijas iesniegšanai nosaka samērīgi ar laiku, kas nepieciešams šādas informācijas sagatavošanai un iesniegšanai, bet ne ilgāku kā viens mēnesis.
3. Pēc Noteikumu 25. un 26.punktā minēto dokumentu atbilstības pārbaudes Administrācijas Ekonomikas un iepirkumu nodaļas vadītājs pieņem vienu no šādiem lēmumiem:
   1. reģistrēt iesniegumu Pašvaldības atbalsta saņemšanas reģistrā, ja iesniegums un tam pievienotie dokumenti, kā arī iesniedzējs un tā pilnvarotā persona atbilst Noteikumu prasībām;
   2. atteikt reģistrēt iesniegumu Pašvaldības atbalsta saņemšanas reģistrā, ja iesniegums un/vai tam pievienotie dokumenti, kā arī iesniedzējs un/vai tā pilnvarotā persona neatbilst Noteikumu prasībām vai sniegtas nepatiesas ziņas;
   3. atstāt iesniegumu bez virzības līdz precizējumu iesniegšanai. Termiņš precizējumu iesniegšanai nav ilgāks par 30 (trīsdesmit) dienām no lēmuma paziņošanas dienas.
4. Pēc lēmuma par iesnieguma reģistrēšanu Pašvaldības atbalsta saņemšanas reģistrā, ņemot vērā Pašvaldības budžetā pieejamos līdzekļus, Administrācijas Ekonomikas un iepirkumu nodaļa virza iesniegumu izskatīšanai Pašvaldības nozares komisijas sēdē to reģistrēšanas secībā, pievienojot atzinumu par iesniegumu. Par iesnieguma izskatīšanas rezultātu Administrācijas Ekonomikas un iepirkumu nodaļa informē iesniedzēju, nosūtot atbilstošu informāciju uz iesniedzēja norādīto e-pastu.
5. Administrācijas Ekonomikas un iepirkumu nodaļai, pirms jautājuma virzīšanas izskatīšanai Pašvaldības nozares komisijā, ir tiesības pieprasīt iesniedzējam aktualizēt iesniegumu un tam pievienotos dokumentus, ja no iesnieguma saņemšanas dienas ir pagājis vairāk kā 1 (viens) mēnesis.
6. Administrācijas Ekonomikas un iepirkumu nodaļai, nepieciešamības gadījumā, iesnieguma un tam pievienoto dokumentu izskatīšanai, ir tiesības piesaistīt ekspertus.
7. Komisijas sēdē izskata iesniegumu un sniedz ieteikumu tālākai jautājuma virzīšanai.
8. Komisija, izskatot iesniegumu, ir tiesīga pieprasīt papildus informāciju no iesniedzēja sakarā ar atbalsta piešķiršanu, nosakot saprātīgu termiņu papildus informācijas iesniegšanai.
9. Pašvaldības izpilddirektors, ievērojot Regulas 2023/2831 7.panta 3.punkta un 8.panta nosacījumus, pēc iepazīšanās ar komisijas ieteikumu, pieņem vienu no šādiem lēmumiem:
   1. piešķirt atbalstu;
   2. atteikt piešķirt atbalstu;
10. *De minimis* atbalstu uzskata par piešķirtu brīdī, kad pieņemts Noteikumu 33.1.apakšpunktā noteiktais lēmums.
11. Pašvaldības izpilddirektors pieņemto lēmumu par atbalsta piešķiršanu var atcelt, ja iesniedzējs:
    1. neatbilst noteiktajiem Noteikumu nosacījumiem;
    2. neveic komercdarbību iesniegumā norādītajās biroja telpās par ko noslēgts biroja telpu nomas līgums;
    3. atbalsta saņemšanai sniedzis nepatiesu informāciju.

**VII. Atbalsta līguma noslēgšana**

1. Pamatojoties uz Noteikumu 33.1.apakšpunktā minēto lēmumu, 10 darba dienu laikā no lēmuma pieņemšanas Pašvaldības izpilddirektors ar iesniedzēju (turpmāk – atbalsta saņēmējs) slēdz līgumu.
2. Atbalsta izmaksa atbalsta saņēmējam tiek veikta par iepriekšējo kalendārā gada ceturksni, ja ir saņemts atbalsta saņēmēja pieteikums, kuram pievienoti dokumenti, kas apliecina biroju telpu nomas maksas samaksu par iepriekšējo ceturksni un izpildās visi zemāk minētie nosacījumi:

37.1. atbalsta saņēmējam ir spēkā telpu nomas līgums par biroja telpu lietošanu kādā no Noteikumu 5.6. punktā noteiktajām teritorijām un šajā adresē notiek atbalsta saņēmēja komercdarbība;

37.2. atbalsta saņēmējam atskaites ceturksnī nav nodokļu parādu, tai skaitā valsts sociālās apdrošināšanas obligāto iemaksu parādu, virs EUR 150, izņemot nodokļu maksājumus, kuru segšanai ir piešķirts samaksas termiņa pagarinājums, ir noslēgta vienošanās par labprātīgu nodokļu samaksu vai noslēgts vienošanās līgums.

37.3. atbalsta saņēmējs atskaites ceturksnī nodarbina vismaz vienu Pašvaldības administratīvajā teritorijā deklarēto darbinieku.

**VIII. Publicitāte**

1. Noslēdzot 36.punktā noteikto līgumu, atbalsta saņēmējs ir atbildīgs par publicitātes prasību ievērošanu.
2. Atbalsta saņēmējs atbalsta saņemšanas laikā nodrošina informācijas un publicitātes pasākumus.
3. Atbalsta saņēmējs oficiālā tīmekļa un/vai sociālo tīklu vietnēs, ja tādas ir, publicē īsu aprakstu par atbalsta programmu, mērķi un rezultātiem, uzsverot saņemto atbalstu. Atbalsta saņēmējs informāciju par atbalstu var ievietot arī Pašvaldības oficiālajā tīmekļa vietnē.
4. Administrācijas Ekonomikas un iepirkumu nodaļa nodrošina sabiedrības informēšanu Pašvaldības oficiālajā tīmekļa vietnē un sociālajos tīklos par Noteikumiem, saņemtajiem un atbalstītajiem iesniegumiem, piešķirto un izmaksāto atbalstu.

**IX. Uzraudzības kārtība**

1. Administrācijas Ekonomikas un iepirkumu nodaļa nodrošina:
   1. līgumu par atbalsta piešķiršanu izpildes uzraudzību;
   2. ikgadējā ziņojuma sagatavošanu Pašvaldības izpilddirektoram par atbalsta rezultātiem.
2. Atbalsta saņēmējs nodrošina dokumentu glabāšanu par piešķirto atbalstu 10 fiskālos gadus, sākot no atbalsta piešķiršanas dienas.
3. Pašvaldība nodrošina dokumentu glabāšanu par piešķirto atbalstu 10 fiskālos gadus, sākot no dienas, kurā, saskaņā ar Noteikumiem, izmaksāts pēdējais piešķirtais individuālais atbalsts.

Ventspils valstspilsētas pašvaldības domes priekšsēdētājs Jānis Vītoliņš